钦定古今图书集成/历象汇编/庶征典/第014卷 > 《修省疏》〈代〉锺惺
## 钦定古今图书集成/历象汇编/庶征典/第014卷 > 《修省疏》〈代〉锺惺

具官臣某一本为“景运方新，天心示警，恳乞圣明亟
为修省，以消隐患，以光初政”事。“臣闻天地人物之妖，
灵蠢动植之眚，自古有之。其情形不同，同谓之灾，灾
之不常有者谓之异。惟习之为常，则恬然不能有所
动；骇之为异，则瞿然足以有所惕。天之警人，不于其
常而必示之以异，自然之理也。”今皇上缵绪御极，虽
在泰昌元年之九月，其以天启改元，则自今岁辛酉
始。辛酉之岁，曾几何时，而辽东以日晕告矣，京师以
风霾告矣。臣不敢以占候家《幽赜》之言论论。其至显
者。日，君之象也；晕则其征为蒙为塞，何以不于京师
而于辽东也？若曰蒙塞之征，极于边疆，而其源始于
京师可知也。风，四方之象也；霾则其征为昏为震，何
以不于四方而于京师也？若曰昏震之征始于京师，
而其流必及于四方可知也。虽然，自神祖末年静摄
已久，其妖变层见叠出，盖有不止于今日。所告者，修
省之疏，中外臣工无时无之，亦无人无之，而渊默之
中，概乎其未有省也。其故何也？灾异之事，一见则骇
目，至再至三，以至于“无数，则以习见而不之怪矣。修
省之言，初闻则悚听，至再至三以至于无数，则以为
习闻而不之惊矣。今此二事者，交集于皇上改元之
初，异乎？不异乎改元之初，而且不出一二月之内，异
乎？不异乎？同一灾异之兴，神祖所习焉不以为异者，
恐皇上欲复狃之以为常而不可得也。除臣下痛自刻责，各修职业，各捐意见，务偕大道，以襄助盛治，开
济时艰。”外，皇上但思日晕之在辽东者，乃天启元年
一二月内之日变，而不敢以神祖时之《日变》视之；思
风霾之在京师者，乃天启元年一二月内之风变，而
不敢以神祖时之《风变》视之。又思象见于辽东，其源
决不自辽东而起；象见于京师者，其流决不自京师
而止。虽《春秋》书“灾异”不书事，应欲人君无所不谨。而
外计全辽之指归，若何料理兵食，若何怀戢文武，若
何修明赏罚；内计畿辅之标本，若何撤宫府之藩，若
何破水火之形，若何妨釜灶之隔，又岂待臣言之毕
哉？皇上与诸臣工，勿谓探策方始，衮阙无多，不足以
致天变之踵至而厚集也；有“数十年之尤悔，一念成
之有馀；一二事之愧怍，千万世补之不足。”交玩则妖
虽小，亦足为隐祸之伏；交警则变虽大，适乃为新政
之助。“敬怠治忽”之几，是在皇上一转念而已。臣某以
负乘留台而代庖秩宗，修省固有同责，灾祥尤得与
闻。谨效瑱规，自同芹献。北面拜疏无任悚息危惧之
至。